106. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ  ΚΑΙ ΟΙΚΟΝΟΜΙΚΩΝ Αριθ. 4391 της 2/20 Αυγ.1982 (ΦΕΚ Β΄  602) Προσδιορισμός της εννοίας των τακτικών αποδοχών των λειτουργών, ή υπαλλήλων ή μισθωτών ή συνταξιούχων του δημόσιου τομέα. Έχοντας υπόψη: α)Τις διατάξεις της παρ. 4 του άρθρ. 3 του Νόμ. 1256/1982 «για την πολυθεσία, την πολυαπασχόληση και την καθιέρωση ανωτάτου ορίου απολαβών στο δημόσιο τομέα κ.λ.π.» και  β)Την κοινή απόφαση του  Πρωθυπουργού και του Υπουργού των Οικονομικών με αριθ. 11355/12.7.82(ΦΕΚ 474/Β΄/13.7.1982) « περί αναθέσεως αρμοδιοτήτων στους Υφυπουργούς Οικονομικών», αποφασίζουμε: 1.Τακτικές αποδοχές του λειτουργού, ή υπαλλήλου, ή μισθωτού, ή συνταξιούχου του δημοσίου τομέα (άρθρ. 9 παρ. 1 Νόμ. 1232/82 και 1 παρ.6 του Νόμ. 1256/1982) νοούνται για την εφαρμογή των διατάξεων του Νόμ. 1256/82. α)Ο βασικός μισθός της οργανικής τους θέσης, ή ο συμβατικός βασικός μισθός, ή τα έξοδα παράστασης των ακαδημαϊκών, χωρίς καμία προσαύξηση, ή η βασική σύνταξη κυρίας και επικουρικής ασφάλισης. β)Το επίδομα χρόνου υπηρεσίας, στην έννοια του οποίου περιλαμβάνονται και τα επιδόματα πολυετούς υπηρεσίας, παραμονής στον αυτό βαθμό, τα μισθολογικά κλιμάκια και κάθε είδους προσαυξήσεις που συνδέονται με το χρόνο υπηρεσίας του λειτουργού, υπαλλήλου, ή μισθωτού, ή συνταξιούχου. γ)Το επίδομα σπουδών. δ)Τα επιδόματα οικογενειακών βαρών (συζύγου και τέκνων). ε)Το προσωρινό επίδομα των 1.000 δραχμών. στ)Το προσωρινό προσωπικό επίδομα (άρθρ.6 Νόμ. 754/78). ζ)Τα ειδικά επιδόματα στολής, στέγης και ειδικών συνθηκών (στρατιωτικών), κατ’ αποκοπή αποζημίωση (δικαστικών), ανθυγιεινό, επικίνδυνης εργασίας, διαχειριστικών λαθών, νοσοκομειακό, των εκπαιδευτικών. η)Το διορθωτικό ποσό και το ποσό της ΑΤΑ(Αυτόματης Τιμαριθμ. Αναπροσαρμογής). 2.Δεν περιλαμβάνονται στην έννοια των τακτικών τούτων αποδοχών όσες άλλες παροχές δεν ορίζονται πιο πάνω, ανεξάρτητα αν συνεντέλλονται ή όχι με τις τακτικές αυτές αποδοχές, τη μορφή και την ονομασία που έχουν και την πηγή που τις καταβάλλει. 